khistorydata/jeongjo-sjw-relations huggingface dataset:
정조 20년 · 목
義禁府啓言時囚罪人李思祚告身盡行追奪靈巖郡減死定配依例押送允之敎以如有功議各減一等又以減死定配無功議減等啓又啓言時囚罪人申獻朝杖一百以公罪收贖放送允之敎以如有功議各減一等又啓言時囚罪人尹範喆金儀祥杖八十收贖奪告身三等放送敎以渠輩新進何足責旣有房主及文蔭監察拿處之命渠輩放送仍令他司口傳相換○因時囚柳肅之李宗恢尹秤李卿尹李秉烈尹淑基徐潞修朴鼎元囚單敎以後勿如是之意嚴飭姑爲附過放送
정조 20년 · 강
文正公金麟厚陞配文廟後頒敎于仁政殿
정조 20년 · 목
權停禮也○副司果尹序東宣敎文曰天降眞儒丕闡文明之運德合崇報聿擧躋享之儀庸副群情先蔽予志言念聖廡配儒賢之典實爲斯文明道統之要夫子之宮墻斯尊非盛德而孰與後學之模範攸在庶正路之不迷肆予自承祖宗洪基恐負君師丕責末俗之習尙已痼奈趨向之或歧先哲之閫域難窺恐議論之易繆佇期皇道同歸之化益軫金秤稱來之方緬昔河西大儒蔚爲海東正學詩出天性咏楓樹而寓丹心資近生知劈䓗根而探玄理平生心契獨推天地間二人本原工夫專在大小學兩部理氣互發之辨折衷大賢道器一物之非剖析諸設綱常自任秉執則至正大中矩規是循踐履則下學上達是以百世師表之評已爲一時公共之論其道也繼濂洛開後人之功于時則除孝陵賁太平之治魚水之契已合自靑邸而受知風雲之期暗親錫墨盡而寓意黼黻協贊之化幸有其人笙鏞賁飾之休佇見當世那意上天之不弔遂自下邑而永歸七月窮山幾灑蒼梧之冤淚一片丹旐不改玉果之舊銜嗟事業未展於當時而功化尙賴於末學備道德節義之盛宛然三代上典型明君臣父子之倫允矣千載下標準撑天之大綱永樹隔晨之曠感深深祥麟瑞鳳之儀幾切時不同之恨良金溫玉之質實有知者希之歎終始進退之間惟義是視雍容出處之除無跡可尋於是孟氏之統有傳始知子思之功爲大瞻鰲山杖屢之所非無妥靈之祠顧芹宮邊豆之班宜備腏食之禮事不偶爾幸群議之僉同表而出之若天意之有相兹於本月初八日以贈領議政文正公金麟厚從祀于文廟之廡國人賴以矜式多士擧有依歸接洙泗洛閩之流淵源遠矣躋靜退牛栗之列春秋饗之於戲文在兹足徵道自此不墜菁莪樂育佇見作興之休衿紳聳聽孰無觀感之效故兹敎示想宜知悉藝文提學具庠製
정조 20년 · 강
召見大臣備堂子誠正閣
정조 20년 · 목
敎曰明日次對進定於今日頒敎後來會○右議政尹蓍東曰昨日金文正陞配文廟禮卽順成士林興起輿情胥悅此實我聖上正士趨定民志之至意也臣不勝欽仰也予曰曠典克擧事若待今予爲斯文甚幸也予謂禮曹判書閔鍾顯曰今日頒敎時參班服色以朝服磨鍊此是舊例乎鍾顯曰先朝丁酉以權停禮爲之而用朝服故今番亦依此擧行也予曰吏判不入來乎蓍東曰病不入來矣予曰亞銓有難續續新通而再昨有前望入之之命矣未及受點原望混下該曹錯認以前望還下開政時遂以權裕新通擬入而新通人姓名書在望筒後帖予則只見前面以徐龍輔點下矣昨日問于承宣知有新通蓋此人之通擬是職卽是早晚間事亦是當爲之人而今番適當前望混下之際有此擬入此亦莫知爲而爲者也當初前望混下之時政院之不爲微稟未免疏忽此則責在承宣矣且李魯春擬修撰而受點此人則前日筵中旣有無礙調用之命固當擬望予亦欲於前望點下而未果矣今政見擬故果亦批下矣蓍東曰厚州設鎭事重臣鄭民始曾經北伯熟諳形便不可不及今商確決定矣予命民始曰卿其詳陳也民始曰厚州設鎭豈不爲好而此地雖屬北道距三水絕遠實與廢四郡接界故設置四年故相尹趾仁建白而罷之事在肅廟朝乙卯矣予曰聞其前亦嘗設置六十年而始罷云矣民始曰我國疆域之內周行無礙而獨西北兩界因厚州與廢四郡之空棄沿邊一帶不能相通故故相臣南九萬之必欲設厚州者正以此也但厚州三水相距屢百里而重峯疊嶺道路險阻其間鎭堡莫不凋殘惟魚面稍勝而與厚州隔一大嶺今若移三水於魚面又設閭延茂昌等邑則足爲厚州聲援而旣不如此只設厚州則形勢孤絕永久無弊固未可必且聞以閭延霜坡坪將屬厚州而閭延之地惟此坪稍爲開曠云今若屬之厚州則設有復設閭延之議將無所施且今則馬馬海把守緣江而上直抵三水境矣若設厚州則馬馬海把守必不欲越入他境厚州設置之後西六鎭亦當量宜撤罷而江口雖曰殘鎭處在厚州烏梅兩江交會之地最爲衝要決難撤罷其次神方廟坡等鎭相去近或爲四五十里遠或爲八九十里此若撤罷則數百里之間人烟必將斷絕此亦爲可悶矣予曰大臣之意何如蓍東曰厚州土地膏沃人民旣多入居卽今事勢設鎭則斷不可已矣而三水之凋弊專由於貂蔘之失利魚面移邑之議從後商處亦爲未晚至於霜坡坪之割屬雖於閭延復設之前似無少妨矣民始曰厚州處在江邊向南開野稍爲低平比之三甲地勢果勝且是沃土設鎭固宜而三水移邑之議民情同願亦惟久矣但設鎭之後若以入居民戶皆屬鎭民則必將澳散無餘此亦不可不念也蓍東曰此則果如重臣之言若屬鎭民則必無奠居之理矣予曰如上土例則或可無弊乎民始曰上土則爲江界之別中營鎭內民事皆爲主管矣予曰然則厚州亦屬三水地而仍設一別中營似爲便宜鎭將則以李健秀仍差無妨矣蓍東曰臣等未及爛商筵退後與重臣更爲相議便否始可決定矣予命以草記爲之予曰向以米條請得事戶惠堂有相持之端而日前見本司草記卿之論理似出於調停之意也蓍東曰惠堂之防塞誠爲過矣而戶判之反以均廳詳定欲爲減給者豈非激乎臣之愚見實如此非出於調停彌縫之意也予謂民始曰卿曾經惠堂必詳知其裏面此事之彼此得失果何如民始曰臣意則戶曹詳定四兩較諸惠廳詳定六兩則不及焉比之均廳詳定三兩七錢則有餘焉然則以戶曹詳定價爲定者於彼於此恐無依據且惠廳得此三千兩剩錢歸屬於何處乎預買則惠堂之防塞勢固然矣予曰彼此無所據果如卿言而至於預買一款則當初石數不至甚多而價本酌定亦依折米價磨鍊此實出於均廳設施後一時權宜斷非先朝本意而年久之後經費漸竭預買自致夥多今若又許他司之預買則後弊難言有司之臣安得不防啓乎惠廳米之以均廳詳定價買用則故相鄭弘淳爲判時亦有此例矣戶曹判書李時秀曰然矣予曰欲一問於卿等而處之故該司草記尙不賜批矣予謂民始曰今年舟橋之成比前稍早日寒又如此船人輩別無弊端乎民始曰船人輩結幕守直不爲露處故別無弊端矣予曰欄干除之無妨乎時秀曰欄干之設非爲觀美專爲人馬雜踏之時設爲防限之意斷不可除之也
정조 20년 · 강
差承旨李書九承文提調使校刊同文彙考續編
정조 20년 · 목
右議政尹蓍東啓言同文彙考續編添錄年次已過堂上一員當爲照勘請左承旨李書九承文提調差下使之校正刊印從之仍謂書九曰彼此使行月日曾命閣臣有所輯錄成書者此亦取見仍定書名一體刊行
정조 20년 · 강
加差上護軍鄭民始整理儀軌堂上
정조 20년 · 목
右議政尹蓍東啓言整理儀軌校正之役尙未訖工而堂上多有故云請上護軍鄭民始加差堂上使之察任從之
정조 20년 · 강
罷承旨魚用謙職秋曹罪人韓德山等還囚推覈
정조 20년 · 목
予謂刑曹判書李得臣曰日前輕囚放釋時進去承旨以邪學人孫敬允頗有改悟之意故直爲放送云果然否得臣曰臣欲限今歲牢囚令渠同類皆歸感化矣今旣徑釋雖無可論厥漢則自月前果顯有悔悟之色矣予曰承旨輕先放釋故仍令承旨種種招致曉諭以驗其革心眞僞卿亦提飭也得臣曰殺獄干連罪人李錫祉等亦以輕囚見放矣予曰然則承宣事極爲率爾矣右議政尹蓍東啓言今聞刑曹判書李得臣所奏則向者輕囚放釋命下之日殺獄干連罪人韓德山李錫祉混入放秩云該曹之置此兩人於輕囚者未知何故而奉命承宣之循例放釋事屬不察其時當該承旨罷職兩漢還囚推覈事請分付該曹從之
정조 20년 · 강
命査昨年江界別貿蔘領來邑裨不卽賞加委折該裨許塾令兵判相當職差下
정조 20년 · 목
藥房提調金載瓉啓言今年江界別貿蔘領來邑裨前郞廳許塾卽昨年領來之人而昨年因本院提調筵稟依例賞加事允下而該曹尙不成給竟未蒙加資之典云依受敎旣經筵稟且已蒙允而該曹之未卽成給以致經歲者事甚未安故敢達矣敎以所重何如則該曹擧行極爲駭然而安知非該房之不爲知委而然乎該堂或該房承旨中當該人査實爲先從重推考該裨許塾近於疊加令兵判相當職差下
정조 20년 · 강
命咸鏡監營別貿蔘施賞給價依昨年例爲之採納人嘉善都啓衫亦爲帖加
정조 20년 · 목
藥房提調金載瓉啓言咸鏡監營別貿蔘日前封入而施賞給價一依江界例施行事曾有受敎矣今年領來裨將出身李益源營校出身全光春依例賞加最高重採納人嘉善都啓衫旣不滿兩重帖加置之令本道從優施賞價本則分輕重各該採納人等處一一優給以會付穀會減之意請分付該曹及該道敎以依昨年例爲之嘉善都啓衫採納重數亦近於一兩帖加今日內成送
정조 20년 · 강
命華城城役儀軌以整理字印出分藏各處
정조 20년 · 목
予謂華城留守趙心泰曰儀軌凡例每以各條分秩此書亦如此乎心泰曰然矣予曰秩秩編摩隨成隨刊則歲前足可訖役矣大抵城役所費幾近八十萬惟呂宅祚願納萬兩終涉未妥其外則四面八方少無苟且事面正當且今春植木時九邑之民赴役故爲軫此弊有略干人賞加此亦出於不得已之故也事關華城爲所重不欲有一毫苟簡者卽予本意也此書刊行使擧世人曉然知城役本末可也右議政尹蓍東曰自城役設施至于告完而不費一民之力運自宸衷無事速成擧切欽誦之不暇也○水原留守趙心泰啓言本府城役今已告完儀軌當次第擧行而內入之爲幾件各處分上之亦爲幾件趁今停當然後可以酌量修正故敢達矣敎以內入三件三處史庫內閣政院備邊司兵曹及內外營各藏一件總理大臣監董堂上都廳各頒一件以整理鑄字印出今年內爲之
정조 20년 · 강
命華城城役都廳印信限儀軌畢役用之
정조 20년 · 목
從水原留守趙心泰啓也
정조 20년 · 강
敍前參議李城輔仍任經筵官諭以乘馹上來
정조 20년 · 목
予謂右議政尹蓍東曰頃者一儒臣事意在責備今則從享順成宜有節拍矣仍敎曰前參議李城輔敍用又敎曰今旣敍用前經筵官李城輔仍任今日政啓下意在責備且況儒臣之因事罷削卽亦美規古則不參班列遞罷現告亦不以儒臣拔之此蓋官職自有朝廷體貌而然今人固陋必以向來譴罷之擧看作礙眼而固知儒臣不以此爲深引之端此意下諭仍令依例乘馹上來察職之意一體下諭
정조 20년 · 강
命停擧儒生尹顯大等一倂蕩滌
정조 20년 · 목
敎曰從享禮成爲斯文甚幸向因泮堂草記有特命施罰之諸生不折之義宜假色笑一倂蕩滌事分付成均館○成均館啓言儒生尹顯大李義樂尹應大朴齊顯金最根沈鈺趙容鎭崔弘憲等依下敎蕩滌
정조 20년 · 강
遞吏曹參判徐龍輔
정조 20년 · 목
龍輔除拜後過三日不肅政院請推仍請牌招敎以聞其實病姑難行公許遞
정조 20년 · 목
以李益恢爲掌令李明淵爲應敎
정조 20년 · 강
敍前翰林吳泰曾金履永口傳還付尋補泰曾銀溪察訪履永金井察訪仍命兩人以參下窠施行
정조 20년 · 목
敎曰前翰林吳泰曾金履永給牒敍用令該曹口傳還付牌招入直○敎曰怠慢之習才飭顚倒之意蔑如翰林吳泰曾金履永稽謝之罪不可無論分補銀溪金井郵官使之當日辭朝發程時任察訪遞付京職該郵皆是六品窠渠等以參下窠施行
정조 20년 · 강
命判敦寧金持默省掃時備給澆奠床竪石日遣地方官致祭于故判敦寧金聖應
정조 20년 · 목
因持默掃墳呈辭敎曰給由係是國舅先山澆奠床備給而聞欲立石於是行當日遣官致祭於故判敦寧金聖應而獻官以地方官受香
정조 20년 · 강
飭宣傳官李周鳳等罰射
정조 20년 · 목
因宣傳官射會單子敎曰李周鳳之四次射會無分其外各次五巡未滿二矢極爲可駭罰射百巡其餘比之周鳳猶有差等以三令五申之意今番姑爲罰射五十巡此後更或如許當別樣嚴處行首知悉嚴飭
정조 20년 · 강
命地部取用惠廳米一萬石以錢四萬兩移送
정조 20년 · 목
備局啓言國家經費之用地部惠廳一也此贏彼縮本自推移近年以來因收租之稍遜不能相資而地部益苟且艱於經用今者地部則急於請得惠廳則嚴於典守迭相奏啓莫以歸一然惠廳則貿米與預買容有措辦之道地部則此外無變通之處惠堂之一直防啓近於固執戶判之以預買見塞不準價而欲爲貿去者亦似有激竝可謂失之過中惠廳米一萬石許令地部取用價本則依戶曹詳定以錢四萬兩移送惠廳之意請分付允之
정조 20년 · 강
御春塘臺行抄啓文臣當朔親試新舊選抄啓文臣去九月朔試射及宣傳官都計畫射講壯勇營來春等試射親試試官李秉模沈煥之徐龍輔李晚秀南公轍金祖淳李始源沈象奎試射試官李秉模李時秀李益運洪仁浩李書九李勉兢金啓洛李相璜
정조 20년 · 목
具戎服乘馬出保定門由靑陽門詣春塘臺降馬陞座將官以下參現訖命諸試官除肅拜陞殿以玄圭爲七言四韻律詩題試抄啓文臣柳台佐以三下一居首新舊抄啓文臣之以能射擧案者命試官試射於丹楓亭李東萬以九中居首宣傳官射講趙濟民以七百三十三矢爲射居首鄭來升以一百五十五分爲講居首○以宣傳官射講都計畫單子敎曰射居首趙濟民陞敍講居首鄭來升講旣純熟人亦質實而胄筵舊僚之子也今都政郡守陞品差送○壯勇營來春等試射各技入格別單額外壯勇衛李存敬鐵箭一矢一百三十二步二矢一百三十一步三矢一百三十步金魯甲鐵箭一矢一百二十步二矢一百二十八步三矢一百三十步知彀官池景俊柳葉箭邊五中以上直赴殿試壯勇衛折衝林秀鳳柳葉箭邊五中加資出身崔碩良柳葉箭邊四中邊將除授別武士朴致茂柳葉箭邊四中直赴殿試知彀官李弼耆壯勇衛韓相五以上柳葉箭貫二中邊一中壯勇衛李春馨申德就以上柳葉箭貫一中邊二中各熟馬帖一隻賜給敎鍊官金得源壯勇衛浪世龍王道吉金宗燮曺元振以上柳葉箭邊三中各半熟馬帖一隻賜給○壯勇營來春等試射柳葉箭計劃別單哨官趙㞳五巡貫二中邊八中別武士具弘運三巡貫二中邊七中別武士鄭東仁三巡邊九中以上各半熟馬帖一隻賜給
정조 20년 · 강
命抄啓文臣申絢熟馬一匹面給李東萬陞六
정조 20년 · 목
敎曰抄啓文臣申絢親試都計劃居首準職代熟馬一匹面給○因抄啓文臣試射別單命居首李東萬陞六
정조 20년 · 강
推試官金持默申大顯尋罷大顯職
정조 20년 · 목
大顯拈出講章時不善擧行也
정조 20년 · 강
判府事李命植陳疏乙休致賜批不許遞所帶壯營兼銜以鄭民始代之前望也
정조 20년 · 목
疏略曰臣見帶之職劇務也緊任也一有差誤則其爲民國之害固大矣且念臣衰益甚而病益奇不獨瘝曠而已必致僨誤不獨僨誤而已以此癈疾之身尙齒簪紳之列厚招譏議大壞廉防其何以尊朝廷而示四方乎伏乞遞臣所帶諸任許令致仕批以惠堂重任不可輕解兼帶壯營姑先許副致仕事不允
정조 20년 · 강
遞承旨徐郁修申耆以朴基正李喆模代之尋遞喆模以林蓍喆代之竝前望也
정조 20년 · 목
郁修違召喆模有實病也
정조 20년 · 목
政院以弘遠再違召例捧傳旨敎曰臺諫則與宰相相可否時任大臣子弟之逡巡於兩司猶有可據之近例至於銓官之格外引嫌反有關於國體此意前有飭敎則深夜召牌又復違傲不可無飭勵吏曹參議蔡弘遠罷職
정조 20년 · 강
以權裕爲吏曹參判申耆爲參議耆違召罷職以尹行恁代之尋遞以李勉兢代之竝前望也
정조 20년 · 목
敎曰吏曹貶坐在明云參判參議前望入之待下批牌招察任○政院以吏曹參判權裕參議申耆違召例捧傳旨敎曰參判旣無情勢則何可違牌更爲牌招參議亦爲只推更爲牌招政院以吏曹參議申耆再違召例捧傳旨敎曰見任別無情勢之可言則至於再違有損國體只推以前牌更爲牌招耆不爲承膺命罷職入前望以尹行恁批下○政院以吏曹參議尹行恁再違召例捧傳旨敎曰親病難以承牌貶坐當前許遞前望入之前望以李勉兢批下
정조 20년 · 강
命抄啓文臣都計畫頒賞進箋及宣傳官都計畫頒賞閣臣承宣玉堂宣饌進箋明日爲之仍命前參議申耆敍用
정조 20년 · 목
敎曰抄啓文臣宣傳官都計畫宣賞明日爲之進箋亦於宣賞處爲之殿座處所便殿爲之承宣玉堂因經書校正時宣饌賡䪨欲爲進箋稱謝云明日同爲進箋於便殿○敎曰明日進箋諸臣中罷散人敍用
정조 20년 · 강
以李書九爲兵曹參判前望也
정조 20년 · 강
以鄭益祚爲戶曹參判成德雨爲刑曹參議沈鏗爲工曹參議竝口傳也
정조 20년 · 목
敎曰今聞戶判言戶曹貶坐在明云參判有闕之代令該曹口傳差出刑曹工曹參議未差之代亦爲口傳差出
정조 20년 · 강
遞吏曹參議李勉兢
정조 20년 · 목
敎曰進箋諸臣中本職未肅拜人本職許遞令該曹口傳付軍職
정조 20년 · 강
遞承旨林蓍喆以宋民載代之前望也
정조 20년 · 강
御熙政堂頒抄啓文臣宣傳官都計畫賞格仍受宣饌時賡韻諸臣及抄啓文臣謝箋
정조 20년 · 목
具翼善冠袞龍袍陞座抄啓文臣宣傳官入庭行禮訖頒賞如儀○先是宣饌內閣承宣玉堂諸臣命賡韻以進至是進箋稱謝抄啓文臣崔光泰以親試連六次居首曾已陞資申絢以親試都計畫居首錫馬課講都計畫居首陞敍權晙以課試都計畫居首陞敍李東萬以九月朔試射居首陞六竝進箋稱謝○親試計畫申絢四十九分準職代熟馬一匹面給權晙三十九分豹皮一令柳台佐三十四分虎皮一令李勉昇三十三分半姜浚欽三十三分半曺錫中三十三分半金處巖三十一分半徐俊輔三十一分各紙五卷筆八枝墨四笏洪樂浚二十八分半黃基天二十八分金履載二十七分洪奭周二十五分半金熙洛二十四分半金近淳二十分各紙四卷筆六枝墨三笏金熙周十九分柳遠鳴十八分半李英發十七分半李東萬十六分各紙二卷筆五枝墨二笏宋冕載八分半紙一卷筆三枝墨一笏洪命周二分半常紙半卷筆一枝墨一笏課試計畫權晙四十一分半陞敍申絢四十分半豹皮一令金處巖四十分虎皮一令黃基天三十九分金近淳三十八分半徐俊輔三十二分各紙四卷筆六枝墨三笏洪樂浚二十六分曺錫中二十四分半金履載二十四分洪奭周二十三分各紙三卷筆五枝墨二笏李勉昇十八分半姜浚欽十七分柳台佐十二分半宋冕載十二分柳遠鳴十一分各紙二卷筆三枝墨二笏金熙洛九分李英發七分半金熙周七分李東萬六分半各紙一卷筆二枝墨一笏課講計畫申絢二十六分陞敍洪奭周二十二分豹皮一令黃基天十五分虎皮一令徐俊輔十三分金近淳十二分金履載十二分各紙一卷筆二枝墨一笏姜浚欽八分洪樂浚五分洪命周五分各紙一卷筆一枝墨一笏○宣傳官射計畫趙濟民七百三十三矢陞敍盧重六百二矢六分筒箇一部柳興源五百九十六矢九分弓矢一部鄭來升五百九十矢九分高厚鎭五百七十二矢三分各箭竹一百箇柳相穆五百三十四矢一分任聖皐五百五矢三分各箭竹八十箇李煥益四百六十八矢金相順四百三十四矢一分柳曮四百矢三分各箭竹五十箇講計畫鄭來升一百五十二分郡守陞品柳曮一百二十一分筒箇一部任聖皐一百十二分弓矢一部盧重一百七分高厚鎭一百六分各箭竹一百箇
정조 20년 · 목
持公事入侍也○予曰抄啓文臣受由之行給人馬路文者蓋出於優待之特恩而或慮外方之眩於擧行內閣路文式例中抄啓受由行一條亦爲載錄印頒行會已多年所外方擧行必當按例接待俾無違式之弊而近聞抄啓文臣之受由下鄕者多不謹飭違越式例甚至於驛人馬之加數立把雖是奉命使行或有濫騎之事則自有當律況抄啓文臣乃是私行一馬二夫猶是曠絕之恩數而反有過越之習已極可駭雖以外方言之不遵朝家頒布之式令徒畏少年名官之習氣延逢旗伏之出待飮食盤奉之供饋無異別星之行驛人馬惟令是從無難加把而爲道臣者一任其違式全不禁飭揆以紀綱萬駭然從前之事雖不一一追理而此後一遵式令騎馬一匹驛人夫二名外切勿加給奴子私持馬各一外亦勿供給至於境上之出待各站之供饋一幷除罷而如是申飭之後又或有違式之事則抄啓文臣犯科者外方邑驛之違令者道臣一一狀聞請罪而如或有抱於顏私容護掩匿之道臣當自備局隨現論勘當該文臣依律勘罪該邑該驛守令察訪亦當勘以與受同罪之律斷不饒貸令一提學以此意嚴加行會諸道
정조 20년 · 강
召見京畿監司李冕膺于重熙堂
정조 20년 · 목
予曰道內捧糴今至幾許冕膺曰新還則幾至畢捧而舊還則尙未了當矣予曰舊還捧納之時徵族之弊不可不念卿須更關嚴飭各邑俾無呼冤之端
정조 20년 · 강
兵曹參判李書九副總管李益運陳疏乞解所帶籌司之任竝賜例批
정조 20년 · 강
遞兵曹參判李書九以洪明浩代之口傳也以韓晚裕爲吏曹參議前望也
정조 20년 · 목
敎曰貶坐在明吏曹參議前望單子入之與未肅拜亞銓更爲牌招判堂外三堂俱有所榦之事其中參判則編輯異於校正兵曹參判李書九許遞令該曹口傳差出待下批一體牌招
정조 20년 · 강
遞掌樂提調李致中李祖承仍命執拍典樂令攸司科治當該差出提擧洪秀輔罷職尋命分揀
정조 20년 · 목
殿座時諸臣行禮不爲樂作也○因前掌樂院提調洪秀輔罷職傳旨敎以係是休退之人分揀
정조 20년 · 강
賜抄啓文臣申絢半熟馬帖一隻
정조 20년 · 목
內閣啓言抄啓文臣申絢九月十月十一月十二月朔課講連四次居首而已經陞敍依定式準職傳旨請令政院捧入敎以課講居首陞敍屬耳親試居首又爲錫馬今此四次居首又爲準職近於稠疊亦與一人兼數事勿論之規有異以半熟馬帖一隻賜給
정조 20년 · 강
吏曹參判權裕陳疏乞解銓任賜例批
정조 20년 · 목
裕違召敎曰豈可無端屢違更爲牌招嚴飭行公○疏略曰臣素性捐隘口業未愼立朝三十年積忤於人動輒得咎而昨年以後尤不可言又何可以此臲卼之蹤入彼睢盱之地自取狼狽惟有自畫二字爲參倚之資萬無冒膺之望亟命鐫削
정조 20년 · 강
遞兵曹參判洪明浩以洪聖淵代之口傳也
정조 20년 · 목
兵曹以襃貶在明而參判洪明浩牌不進參議李翼晋監印所進參知金熙朝內閣進無以備員磨勘啓敎曰參判許遞令該曹口傳差出待下批牌招察任
정조 20년 · 강
罷吏曹參議韓晚裕職仍命吏曹判書沈煥之政望書入後赴內閣貶坐亞三銓一體牌招使之待朝考績以成德雨爲吏曹參議前望也
정조 20년 · 목
晚裕違召也○敎曰內閣襃貶今日爲之云判堂政望先爲書入後赴坐亞銓之再違過矣更爲牌招三銓踏下之代前望單子入之待下批一體牌招使之待朝考績
정조 20년 · 강
有政吏曹判書沈煥之兵曹判書鄭好仁進
정조 20년 · 목
以李敬一爲知義禁李秉鼎爲藝文提學李城輔爲禮曹參議申耆爲刑曹參議李鼎揆爲副總管
정조 20년 · 강
遞禮曹參議李城輔刑曹參議申耆以徐美修爲刑曹參議前望也
정조 20년 · 목
敎曰禮刑曹貶坐在明云禮曹在外參議許遞以在京無故人今日政差出與刑曹參議待下批牌招以美修批下
정조 20년 · 목
以申耆爲禮曹參議李敬一爲同義禁
정조 20년 · 강
重推吏曹判書沈煥之前判書金載瓉等置處一竝勿施仍命詞訟判堂以下除非擇差外無敢以置處擬望事嚴飭銓曹
정조 20년 · 목
敎曰置處雖曰政格昨日越點之人今日更擬明當入院之承宣今又屢擬至於藥院爲其蘇弊使之差出則爲道伯不遵朝令之人旣擬更擬未經吏曹之人將不得沾一官乎吏曹判書沈煥之爲先從重推考前判書金載瓉等置處一竝勿施至於刑官尤非朝除暮遞之職則朝廷之視之反有勝於尋常散政行政之亞三銓而向者徐龍輔之分明有實病而連政屢擬不得不點下仍卽遞職果何貌樣此後詞訟判堂以下雖有見窠銓曹堂上除非擇差外更無敢以置處塞責擬望事嚴飭銓曹
정조 20년 · 강
遞承旨魚用謙宋民載兵曹參判洪聖淵以申耆李勉兢爲承旨仍命限明年考績嚴禁吏曹判堂以下置處仍飭騎堂愼擇
정조 20년 · 목
敎曰今日自朝至于日中昃而酬應者卽諸曹堂上事也叢脞甚矣屑越極矣寧有如許紀綱又見兵曹省記特敎之下判書又爲入直茍且莫甚此際承宣又以禮曹參議之末望落點者錯聽下敎以首望頒布云節節駭然當該入稟承旨及不能檢飭之軍士房承旨遞差前望單子入之此專由於銓堂置處之故初望筒每必不得用之奚但今番置處勿論限明年冬等考績間名以吏曹堂上則判堂以下置處嚴禁兵曹未肅拜參判許遞近來騎堂專不愼擇此後嚴飭與禮議未差之代今日政差代明日貶坐前更以諸曹堂上未備入稟當該承旨及銓堂當嚴處以此更爲嚴飭
정조 20년 · 목
以李鼎揆爲兵曹參判
정조 20년 · 강
以魚用謙爲禮曹參議前望也仍飭肅命
정조 20년 · 목
政院以用謙違召捧入罷職傳旨敎以效尤於亞銓乎旣無情勢且非要任飭敎之下忽地納牌可謂求其說而不得處義之太酸甚於金橘此傳旨勿施更卽牌招使之諸堂肅拜時同爲入肅後出送下鑰
정조 20년 · 강
命吏曹參判權裕問啓尋遞以徐龍輔代之仍命同參考績
정조 20년 · 목
政院以裕再違召捧入推考傳旨敎以其委折卽爲問啓又啓言權裕處問其不爲承膺委折則以爲臣本根孤植弱跡畸情危而損隘之性又不能諧世以故凡諸官職有除輒膺惟思筋力奔走少效涓埃之報而至於淸官竣秩則必以自畫爲定計矣今此天官佐貳有非閒司漫職之可比玆不能猝變定計冒沒承膺以自取無限顚跲惟俟亟伏刑章以伸自靖之義而已云矣敎以屢飭之下擧措無異自畫使之問奏所執雖甚太過如彼力辭其意則可貴此等處不拂其性不害爲禮使之義特許辭遞其代前望單子入之待下批牌招察任以龍輔批下○政院以吏曹參判徐龍輔違召捧入推考傳旨敎以近來銓銜非要銜卽苦銜欲爲於不爲之前而旣爲之反又不欲爲之縱曰此弊自昔伊然後弊甚於前弊此弊不改何弊可矯乎月前刑官之旣授旋解以其有實病也今則病旣差而無故者除非自劃而遞者有情勢者時帶承宣者只有此亞銓一人則可謂孤注也單望也雖欲推諉求說不得前此三銓時三十餘度順解最後一度出肅云者已是罕有之例則豈可每每如是乎此傳旨勿施待開門更卽牌招仍參考績
정조 20년 · 강
命司僕內乘以曾經亞將與承旨雖至正憲資憲通融擬望著爲式仍命承旨李海愚所帶內乘之任勿爲改差
정조 20년 · 목
司僕寺啓言兼內乘李海愚移拜承旨矣其代請今該曹口傳差出敎以內乘職任至重尙書中僕臣正厥后克正之語固非可倣於今日我朝前例言之正卿之資間亦爲之近來不擇莫甚纔陞堂上之武弁皆爲之之致人亦歇看此後曾經亞將與承旨雖至正憲資憲依舊例通融擬望而如是申明定式之後係是兼職不必改差差代以此知悉分付兵曹仍爲揭板內寺
정조 20년 · 강
命日次儒生殿講來十六日爲之
정조 20년 · 강
命訓將李柱國越俸黃澗縣監金世根過捧糴後拿處參軍及松軍充軍分揀亦勿差代犯松人嚴治
정조 20년 · 목
訓局啓言毓祥宮墻外生松䂨根至於六株之多譏捕犯者則乃是本宮墻外居民金昌修爲名漢而此漢曾於八月犯松被捉移送秋曹定配黃澗縣矣今又犯松問其情節則以爲去十月逃身上京欲報被謫之怨意以爲如有墻外䂨根則必致生事於該營門及該參軍今月初六日與同里居朴四得爲名漢乘夜犯䂨云請令該曹施以重律敎以然則在謫逃躱故犯漢付之法司嚴治當該守令過捧糴令該府拿問處之不謹巡察之罪無關於厥漢之故犯與否而旣聞事實頗有區別參軍及松軍充軍分揀亦勿差代至於卿則以此以彼不能嚴加檢飭之責一也仍爲越俸此後各別嚴飭
정조 20년 · 강
江原監司徐有防以鬱陵島搜訪時造船及糧米劃給員役存減數爻馳啓
정조 20년 · 목
有防狀啓以爲鬱陵島搜訪時捉船操縱旣貽嶺沿之繹騷渡海浮費半歸器械之修補因此爲弊不一其端其所矯捄不容少緩今因大臣筵奏有此令本道兩隻船新造而若其渡海時不緊名色減省之命發關分付於江陵三陟等兩邑船材則以近海私養山卽爲許斫定監色董役今方粧造而體樣則比嶺船稍大以除二挾船加把之規所入物力及工匠糧料依嶺西白土船例以詳定會減船主則各其邑海夫中擇其有根著富實者永定勿侵公稅任渠商販而搜討限年及期特令日後改造改槊必有定限然後可以鎭久擧行改槊則限以五年改造則限以十年而限內若有致傷處則使船主擔當繕修而只改造改槊時所入物力就詳定中酌量助給極爲便好故依此擧行計料諸般名色中不緊者分付該營將處量宜減除糧米則以元定八十石劃給江陵三陟兩邑造船節次及搜訪時員役存減數爻作成節目上送備局明年搜訪則以三陟營將擧行計料
정조 20년 · 강
命原任直提學李秉模直提學李晚秀原任直閣南公轍奉朝賀徐有臣行護軍李義駿春川府使韓用和利川府使李述源明日入來閣中校正小學義例當爲加差人更爲稟旨在外人亦令上來
정조 20년 · 목
敎曰小學註解義例不一每欲淘洗而竝與印本稀罕此蓋不能修明之一端昔在先朝惓惓於小學之敎予於九歲以前周而復始五講是書每次程式不下百遍今於三十六年之後點檢句讀恰如初學近因夜長課習經傳傍及是書益覺義例之不可不校正訓義附編之載於小註尤非尊閣之道至於申諭中外講而習之之方當在校印以後且況大臣之奏諫長之疏亦已樂聞而許之小學義例校正之事令內閣主管爲之設廳近於張大欲就甘盤諸家稽古舊僚而畀是役原任直提學判府事李秉模直提學李晚秀原任直閣南公轍奉朝賀徐有臣行護軍李義駿春川府使韓用和利川府使李述源明日入來閣中校正當爲加差之人更爲稟旨在外人上來事亦令內閣知悉○敎曰卿之課誦小學向老不懈已聞之矣且經宮僚時帶閣銜俾卿總理於小學註解編校之任而有在外之人趁今十三日齊進內閣爲敎卿其知悉事遣檢書官傳諭于李判府事
정조 20년 · 강
召見行護軍李書九行副護軍成大中于重熙堂
정조 20년 · 목
予謂書九曰予於近日留意春秋而左傳註解尙無善本日前召見成大中指授義例略倣朱子綱目例經文則大字書之傳文則小註書之先出數三張凡例則所見果甚好其依此例編摩而成大中亦往來看檢好矣
정조 20년 · 강
命柑製及秋到記製講十五日親臨春塘臺設行
정조 20년 · 목
敎曰春到記旣未爲之秋到記則欲待貢柑兼設矣今朔已過旬後尙無封發之狀未及於歲前可以知之賜柑之代用他果旣有前例十五日春塘臺親臨柑製兼行秋到記製講仍設食堂於臺上而饋飯時傳柑若此則生進及居齋館學幼學當進參令泮長知悉
정조 20년 · 강
命日次儒生殿講退行於十八日
정조 20년 · 강
命景慕宮冬享時執禮李明淵施以譴罷之典
정조 20년 · 목
掌令鄭最成沈奎魯啓言景慕宮冬享大祭親臨肄儀時祭監監察李卿尹以爲堂下執禮李明淵莫重笏記不善傳唱致有諸享官拜跪錯亂之失不可無責監臺呈課旣如此請李明淵施以譴罷之典從之
정조 20년 · 강
重推兵曹判書鄭好仁仍命別雲劍擬望之規就議大臣定界限草記著爲式
정조 20년 · 목
敎曰別雲劍爲任至重古則與大臣同品然後爲之高於大臣之大君亦爲之後規雖不若古規而猶以正卿以上崇品人備擬近來則太無界限屑越莫甚前此以此別加嚴飭而觀此別雲劍望筒參判之未經亞銓者亦皆擬入當該兵曹判書從重推考此後就議大臣指一定界限草記仍爲定式遵行
정조 20년 · 강
命漂人出來地方官等姑令還官捧糴嚴飭鎭將看檢
정조 20년 · 목
全羅監司徐鼎修狀啓以爲羅州牧使任焴牒呈內本州智島漂到大國船人十七名所着襦衣有絮白綿長周依有絮白綿袴有絮靑綿揮項有絮白綿襪各十七件右水營軍官齎來牧使與看護差使員及營門下送軍官眼同一一分着後捧手標上使而彼人着標中或畫押或畫十字詰問其由則其所答以爲我土之俗能知書字者能畫押不知書字者畫十字者亦是畫押云衣袴今已分着所傷船什罔夜造給待順風發送之意更爲題飭於地方官羅州牧使任焴主鎭假將秦東運看護差使員多慶浦萬戶朴理漢處留住間防護供饋禁雜人等節使之另加著意擧行敎以捧糴方張民事孔殷漂人出來地方官等姑令還官待發還時更往檢飭而嚴飭鎭將其間看檢事三懸鈴分付
정조 20년 · 강
司圃直長李應鼎司饔直長鄭時儉相換
정조 20년 · 목
司饔院啓言本院奉事李應鼎昨日政司圃署直長遷轉而今年柴場摘奸後明年燔造物力旣已區處矣莫重燔造之任不可付之生手請本院直長中依例相換以爲竣事之地允之
정조 20년 · 목
敎曰卿等入來於候班矣十五日次對進定於今日招致備郞傳諭
정조 20년 · 강
召見大臣備堂及判府事李秉模直提學李晚秀原任直閣南公轍奉朝賀徐有臣副總管李義駿春川府使韓用和于誠正閣
정조 20년 · 목
予曰帽子廛捄弊事何以則爲好耶辛丑年特軫渠輩之失業劃給無稅帽子二百隻而徐判府所云勿論千隻內外者實不知何以看也右議政尹蓍東曰當初二百隻劃給蓋以一千隻貿來之外餘數折定者也一千隻以四萬兩準數貿來然後灣府公用無不足之患而近來銀貨苟艱不能準貿所貿之數不過六七百隻公用每患難繼則市民所給二百隻不得不減其半故市民欲依前得二百隻矣予曰一百隻出給於渠亦無大益物貨渠不自辦而皆出於物主如賣包樣一般矣蓍東曰市民屢爲呈訴於備局故臣題辭以爲二百隻價本渠自辦備而受出平市署印跡往付灣府則渠可自主張云矣予曰此無異於具粟十萬於京師使之自來取去也二百隻價本八千兩渠何以自辦乎立廛捄弊時限五年以無邊條貸下又退限幾年今或用此例則何如耶平市提調李時秀曰雖欲用此例公貨元無可給之物矣予曰靑布廛凋殘特甚至於撤廛故不得已出帽稅事而今則無可捄之道甚爲悶然矣右相筵退後善爲商量俾爲矯捄之方好矣予又曰都下帽子極貴云然否有司堂上鄭民始曰然矣自帽子價本一定之後價太輕歇而彼中價本亦不加輕多數貿來或恐失本故不爲多貿貿來之後亦必往賣於外邑雖以至近處言之松坡帽價比都下甚高今秋以後則都下帽子絕乏云矣蓍東曰都監新煮焰硝取見則色品甚好而物力亦不多入甚可幸也予曰然則來頭所煮者勿論某土皆可爲之而雖以稿草之屬煮之皆可成耶訓鍊大將李柱國曰在前則必以廳下土爲之而亦用吐木煮之故木實難繼土有濕氣今番所煮則不取廳下土且用薪柴故所煮焰硝少無濕氣而物力亦不多入甚爲輕便矣予曰今番煮硝之法欲行者幾年而今始行之亦可謂有時存焉也外邑所煮者亦使之上送少許於備局看品好矣予又曰歲除不遠矣以禁屠事令承宣有所報者矣卿等見之耶漢城判尹李在學曰昨年則臨時出令故猶患有騷擾之慮今年則旣是昨年已行之事只當接而行之而已臣已爲嚴飭五部亦爲分付於各洞中任似無如前犯屠之弊矣予曰行之數年則可以作永久遵行之法矣予謂秉模等曰昨日傳敎中小學義例校正事卿等皆見之耶卿等之與是後必以爲榮幸矣卿以近六十之年位至大僚而尙讀小學云予甚嘉歎奉朝賀則徐文淸之子原任直閣則南文淸之子也是役是人何可不參副總管則予於先卿多有資益而卿每以小學多有酬酢於筵席二直提學則己卯年册封時宮僚先出於春間先卿爲翊善李命楫爲長史而予讀小學於此堂韓用和李述源則亦桂坊顧問之人也今番是役之使卿等爲之者豈不好哉必須善爲之也秉模曰臣等之與參是役萬萬榮幸而至於臣則年少應講之時或有句讀之習而今則便忘域將無以仰答聖意是甚悚悶矣予曰開卷第一義乃是做人樣子古者敎人自王宮國都至于閭巷皆入小學及其長也敎以大學今此小學之書雖非古之所謂小學而其爲敎則一也善敎小學則可以爲大學在先朝惓惓於是書故予亦讀之又讀己卯此堂之所讀卽第五次熟讀矣其時甚熟習而今則竝與句讀而多不記今此校定之命意有在矣必當先定義例而訓義附編之載於小註亦似未安矣諸家集解中先正註有之云然否蓍東曰咸鏡監營板本果有先正註矣予曰訓義小學無朱子本註此則商量入錄而集註中宂長者皆刪入於小註好矣且小學非朱子獨爲之也使門弟子多所編輯故如鄧伯道之事卽劉淸之之所載錄而朱子恨其未能拔此等處可思其表出朱子本意之道而朱子說中取其最好者而添入則未知如何耶朱子千言萬語無非嘉言善行實無以取舍亦不可輕議矣至於本文則不可一字下手卷數減之亦好而非但有妨於初學亦多掣礙於科講矣將此數三義例先爲講定自今日始役好矣秉模曰此書校正不輕而重故先朝訓義小學刊行時講定義例遍及於在野儒臣今臣等學識鹵莾謹當隨處稟裁先以初卷十餘張釐正割付以經睿覽矣
정조 20년 · 강
命新差備堂中不爲入來人竝牌招察任
정조 20년 · 강
推新差備堂李亨元李書九李益運仍飭進參次對
정조 20년 · 목
右議政尹蓍東啓言新差備局堂上從前無情勢者不敢辭免循例行公卽古例也今者備堂李亨元李書九李益運特敎申飭之下違牌不膺請竝推考卽爲進參事更加嚴飭從之
정조 20년 · 강
命江華府所在各營門餉還停退條之混同已捧者依前仍置舊還分排之數視此量減
정조 20년 · 목
右議政尹蓍東啓言今聞諸將臣言則訓鍊都監御營廳禁衛營餉還之在江華府年年入於停退者今年登稔已多收捧矣畿內停退條之混同分排於舊還事追後行會之故留守往復軍門將還給民間云若是則在軍門所失非細在還民亦恐有弊而反不得爲惠請分付該府其已捧者依前仍置舊還分排之數則視此量減以爲準總磨勘之地從之
정조 20년 · 강
飭營將望雖非守令履歷通融擇擬
정조 20년 · 목
吏曹判書沈煥之啓言日前兵判以武弁中未經守令人不得爲營將事陳達於筵上云此意蓋出於愼名器揀人才以防近世躐進躁擾之弊而此亦有掣礙處難爲劃一之定制矣武士出身由他徑直陞折衝而只經衛將及各道中軍仍得爲營將者固宜稍置界限抑其濫陞而至若堂下曾經宣傳官經歷副正等職外除爲虞候者豈獨見阻於營將而況於大政時兵虞候中一人陞爲營將以爲有地處履歷者疏通之一路便同金石之典則此等人竝不許通擬於營將之望而驅送吏批守令之窠作其一層階梯者似有積滯抑鬱之歎也故敢此仰達矣敎曰大臣之意何如判府事李秉模曰有內職履歷而爲兵虞候者謂以未經守令不爲擧論於營將則似有掣礙矣右議政尹蓍東曰臣之愚見亦不外於李判府事所奏之言矣敎以已經守令者亦當擇擬於營將雖有虞候履歷若爲擇人則豈不若守令履歷乎依吏判言爲之以除有地處武弁齎鬱之弊
정조 20년 · 강
命舟橋司都廳具明遠仍任御營千總
정조 20년 · 목
舟橋堂上鄭民始啓言本司都廳具明遠本職御營千總之任瓜限已過云造橋時旣已看檢爲人亦勤幹請姑爲仍任本職從之
정조 20년 · 강
命守門將二十四朔出六之規問于大臣編入節目
정조 20년 · 목
予曰久勤窠權管之借用爲初仕窠者兵判之說何如耶守門將之二十四朔出六事左相甚持難而此則不然在前則十五朔出六者以其守直之勤勞也今旣加設而替直稍歇則退定爲二十四朔似無不可若如此退定則初仕窠之不出亦不可不變通矣兵曹判書鄭好仁曰以二十四朔出六之法限十年計之則今年臘政守部兩窠無一仕滿明年六月出五窠臘月出十餘窠過三都政則又無一窠只於無窠之時借用權管待其仕滿還以久勤差送則可爲區處之道矣予曰名之以大政各營久勤諸道取才一未區處者非但渠輩之抑鬱亦豈朝家一視文武之意乎諸將臣各陳意見可也訓鍊大將李柱國曰凡官職窠闕不可預度每政所出雖如兵判之言而亦不無間間罪汰者有故者則今不可預爲質言而臨時如知其必然無窠則自九十月以後預請儲窠亦無不可至於權管借用則似涉苟且矣右議政尹蓍東曰十一月儲窠雖是前例亦或有難便之時何可自九十月儲窠乎此是行不得之事也禁衛大將李敬懋曰借用權管無甚所妨而第以宣薦權管窠差送守部薦人亦涉如何矣水原留守趙心泰曰守門將陞六二十四朔退定之議雖出於均勞逸之意而許多出身區處漸艱向來參上窠之加設亦出疏滯之政則況出身之未霑一命抱紅牌老於牖下者亦甚可矜寧可勞逸之不均不可使出身無區處之道矣至於借用權管揆以政格終涉苟且矣總戎使徐有大曰若以二十四朔完定則來頭無窠之時閑散及久勤者取才者當計其窠闕之有無有窠則爲之無則闕之而已不必拘於久勤取才之區處更作苟且之政格矣御營大將李漢豊曰守門將若以二十四朔爲定則部將二十朔出六亦當爲二十四朔矣予曰禁軍節目旣令兵曹修啓向來將臣擧條中添一條件以今諸將臣所奏裁擇可否入於節目以納可也此無異於道傍作舍而至若定朔數均勞逸則不可不爲矣柱國啓言禁軍節目方自兵曹釐正入啓而近來堂下武臣之積滯專由於出六之頻數且次第陞遷之階太狹已多積薪之歎而出六應遷者區處無路每當都政輒付虛司果終年收用復職一款非所可論守門將爲其偏苦以十五朔出六而今則加數差出別無偏苦之慮臣意則以二十四朔定爲出六恐合事宜矣敎以問于大臣節目釐正時指一措辭編入
정조 20년 · 강
命右議政尹蓍東總理武經七書編校之事抄啓可合編輯人知訓鍊李敬懋主張董役仍命活印令箕營摹刻
정조 20년 · 목
知訓鍊李敬懋啓言武經七書註解疏略一番校正恐不可已故敢此仰達矣敎以卿言政合予意武經七書之尙無可讀之本旣欠尙武之政且非右文之意卿之所帶訓鍊院卽古之武學也旣立其學又建是官獨於所講之書竝與板本而不爲藏弆其可乎右相時在武庫之任總理編校之事卿則主張董役可合編輯之人大臣抄啓以爲斯速淘洗之地書成後活印藏于本院仍令關西監營摹刻予曰武經七書註釋極爲草率必求其習於此等書册者以爲編輯之道而孫武子司馬法諸書皆是世代頗高之文故文體甚好勝於八大家不可但以武備之書而看之也必須從速爲之好矣
정조 20년 · 강
命能麼兒堂上以三營中軍依前例兼輪行考講
정조 20년 · 목
知訓鍊李敬懋啓言訓鍊院節目今將啓下揭板而能麼兒堂上如不以三營中軍依前例兼每於日次輪差試官循例擧行則其所考講必不若原定堂上之認作己責專意勸懲之爲愈故敢此仰達矣敎曰大臣之意何如判府事李秉模曰輪差試官則恐將如文臣朔試射之有名無實原定擧行似勝矣右議政尹蓍東曰今聞禁將所奏果有意見依前以三營中軍爲訓鍊院能麼兒堂上輪行考講專意勸奬似有實效矣從之予曰在先朝乙酉年洪奉朝賀欲以能麼兒廳合於訓鍊院有所陳達而其堂上區處之道則未及爲之矣蓋三營門中軍訓鍊都監則雖以有地處者差下而兩營則履歷差遜於訓局今若以三營中軍使之兼行訓鍊都正之事則亦涉如何雖不可不依前使三營中軍主管而以訓鍊院能麼兒堂上稱號則好矣且訓鍊院堂上則季朔宣傳官捧講尙患無暇能麼講之一朔六次無以兼管矣
정조 20년 · 강
以申光履爲都總管口傳也
정조 20년 · 강
召見諸承旨于誠正閣推假注書鄭民淳
정조 20년 · 목
持公事入侍也○承旨申耆啓言筵說記注固當詳審而初九日次對筵說多有差誤疏略處請當該假注書鄭民淳推考從之
정조 20년 · 강
召見副總管李義駿于誠正閣
정조 20년 · 목
予謂義駿曰小學義例果已講定耶昨日書入凡例不無一二更商處故逐處書下矣卿果見之否義駿曰書下聖敎誠極至當今方更定義例矣予曰書役旣浩大有難一向入宿內閣自今日出去編次而每一篇成持入內閣以爲稟裁之地好矣
정조 20년 · 강
召見幼學金直淳于誠正閣命故參判金亮行家遣官致祭幼學金直淳敎官單付及換差依宋啓榦例爲之
정조 20년 · 목
予謂直淳曰予於己亥年動駕時見汝祖於驪上而識其面其後又一登筵而尙今不能忘矣蓋義理之說予於汝祖多有所資益而汝是後生豈能盡知非但後生之不知世亦無知之者聞汝留意學問云大抵學問非別般事堯舜文武相傳之道皆是義理茍於此躬行心得則是乃實地工夫若徒事於訓誥章句之末則易歸口耳之學幼而學之壯而欲行之也汝以汝祖之孫才學不凡予甚嘉之汝將欲以蔭路從仕乎抑欲讀書求志乎直淳曰臣知識蒙昧又多疾病聖敎雖如此實不敢承當矣予曰讀書與從宦間任汝爲之○敎曰今日見幼學金直淳又得一吉士可謂公私之幸乃祖是果何人卽予常所尊信而深詡非獨爲其林下之士而然者宜乎後生之未及聞知略有提諭於渠且況筵中談論驪上酬酢至今不能忘于中宋賛善家見其孫旣命侑祭尤豈可一爲一否乎故參判金亮行家亦爲遣官致祭金直淳敎官單付及換差依宋啓榦例爲之仍令該曹口傳擧行
정조 20년 · 강
命童蒙敎官宋啓榦尙瑞直長加設陞拜其代金直淳單付
정조 20년 · 목
因童蒙敎官金直淳單付單子敎以敎官宋啓榦陞拜直長而直長如無窠尙瑞直長加設陞付其代此人單付望筒更爲修正以入事分付吏曹
정조 20년 · 강
命別雲劍望筒以正卿中曾經六曹長官政府西壁及亞卿中曾經亞銓人擇擬
정조 20년 · 목
兵曹啓言別雲劍望筒就議大臣指一定界限草記仍爲定武遵行事命下矣就議于時原任大臣則領議政洪樂性病不獻議左議政蔡濟恭以爲近年以來崇品宗班與儀賓數甚無多別雲劍之皆以外朝差出蓋由事勢之不獲已而以崇品重宰之難以排望故銓曹之擬入望筒至及於亞卿此與古規有違聖敎已及之矣雖然卿宰若至崇品則其年率多衰老雖以正二品言之若當親享之時則吏兵戶禮各有攸掌是任之依古規差擬其勢誠末由臣意文則限二品而從二品曾經吏參者許令通擬武則限以將任未爲不可此外恐無更爲闊挾之道矣云領敦寧府事金履素以爲別雲劍之當以正卿崇品差出以復古例誠如聖敎而見今位著艱乏排擬之際恐似苟艱若以曾經及時任亞銓爲限則或爲便宜之道矣云判中樞府事李秉模以爲事當以崇品爲之而恐或苟艱限以亞銓以上似宜矣云右議政尹蓍東以爲別雲劍在前多以崇品宗臣儀賓擬差矣近來則全以朝臣備望故實多苟艱之時就正卿中曾經六曹長官政府西壁及亞卿中曾經亞銓者擇擬受點恐或爲宜云矣諸大臣之議皆以亞銓以上爲限請以此定式施行允之敎以依右相議定式
정조 20년 · 강
命明日殿座假通禮差下
정조 20년 · 목
吏曹啓言明日春塘臺殿座時左右通禮不可不備員而左通禮李秉喆身病猝重萬無起動之望請今姑改差其代口傳擬入敎以假通禮差下草記置之
정조 20년 · 강
命明日殿座雲寶劍外侍衛以入直爲之
정조 20년 · 목
因寶劍望筒敎以雲寶劍外侍衛以入直爲之
정조 20년 · 강
持平鄭宗魯疏陳母病乞遞賜批
정조 20년 · 목
批以爾之不來過矣親病如得少間卽爲上來察職
정조 20년 · 강
刑曹以犯松人金昌修熊川縣充軍朴四得豊川府杖配啓
정조 20년 · 목
刑曹啓言毓祥宮墻外生松犯斫罪人金昌修朴四得付之法司嚴治事命下矣金昌修之前此犯斫固已痛駭而赴配之後不知懲畏潛自逃還又爲犯斫於莫重之地欲爲逞憾於參軍之計者究厥所爲萬萬巧惡此等故犯之類不可還發配所按大明律詐僞條有曰設計欲陷害人得罪者與犯人同罪參軍松軍之充軍纔有分揀之命則昌修合施及坐之律各別嚴刑後依此律慶尙道熊川縣更定配所充軍定配朴四得之符同昌修隨往犯斫亦極痛駭以生松偸斫律決杖一百後黃海道豊川府徒三年定配
정조 20년 · 강
慶尙監司李泰永以道內守令久任及相換事馳啓命泰永推考淸道郡守魚在沼改差
정조 20년 · 목
泰永狀啓以爲諸道守令數遞邑不堪任及可合相換於閒邑者令廟堂嚴關道臣論理狀聞事命下矣守令中衰病之難强聲績之無著者適値殿最之時故不爲竝論至於數遞邑則無論十年內外總計七十州縣幾二之一逐邑論列亦甚煩瀆而就其中蔚山昌原兩邑數遞之最甚處也積弊層出民生困瘁一道之內素稱難治而蔚山府使李廷仁昌原府使趙宅鎭才足剸理志切矯捄莅任之後政有可觀若許久任則庶可收效淸道郡則非但戶口寔繁薟糴素紊重以左右道還餉文簿都會官穀總甚夥吏奸易售每當査勘之時不無舞弄之習流來痼弊不可不及時釐正咸安郡則幸蒙朝家之軫恤倉糴之積年謬習今已矯祛目下實無難治之患該郡守沈厚之淸道郡守魚在沼相換淶原縣則海峽相半災荒偏及土瘠民貧弊隨而生兼以遞易甚頻事多委屬實爲可悶該縣監趙永祥河陽縣監朴命燮相換三嘉縣則雖非數遞之邑處於兩營之間無異孔路素稱弊局邑事之修擧民瘼之釐革最爲急務該縣監洪樂敎禮安縣監朴獻源相換沈厚之朴命燮朴獻源亦令久任責成則迎送無弊整頓可期請令該曹稟旨施行而昨年下敎寔出於軫念民邑之至意事係審愼不敢率爾陳聞稽滯至此致有特敎關飭之擧溺職之罪無所自逃惶恐俟勘敎以咸安近堇蘇弊云而其爲難治則今猶古不能於淸道者其可能於咸安乎道臣推考淸道郡守魚在沼改差差代
정조 20년 · 강
命羅州漂到彼人從所願發送
정조 20년 · 목
全羅監司徐鼎修狀啓以爲卽接黑山島別將嚴擎完牒呈內今十一月二十九日異國船一隻漂到大黑山島於矣村前洋下碇立船本島領將馳往書問則彼人等書答以爲江南蘇州府元和縣商船而船戶李德豊舵工朱大元共十四名而八月十二日往關東復州娘娘宮海口裝載黃豆四百六十石吃米四石於十月十八日出口去訖十一月初一日起身出口十一日到登州岑山十二日逢大風漂流於二十九日到此人名俱爲完全而但漂流之際黃豆二百餘石去了水中云領將詳細看審則果如所答而船戶季德豊舵工朱大元格卒十二名幷十四名裝載黃豆的實而人物與船隻明是異國商船今十一月二十四日異國船一隻漂到紅衣島竹項村前洋下碇立船本島洞長馳往異國船所到處登船看審則人數合爲十四名形貌衣樣則皆爲剃頭只有一條辮髮於腦後而上下衣服則或着靑黑綿布衣或着羊皮毛衣船樣則中大三帆竹船而所載卜物則黃豆其他不可一一看審而本島居民俱是一字無識之人不可書問故彼人等居地姓名及何月日漂流委折不可知得而形樣衣樣船體卜物必是異國商船同月二十六日異國船一隻又爲風所驅竹項村前洋日前漂到異國船所住處相距一席之地亦爲下碇立船洞長馳往異國船所到處登船看審則人名只爲五名而形貌衣樣則皆爲剃頭只有一條辮髮於腦後而上下衣服則皆着靑黑綿布衣船樣則小小二帆竹船而後竹檣中折只立前竹檣所載卜物則有生梨一石許而他無雜物一船空虛亦無糧米食鼎擧有飢色故五名下陸溫處救療而亦無書問之道彼人居地姓名及何月日時漂流委折不可知得彼人等使屯長看護守直別將問情次今方馳進云矣今以該別將所報觀之漂到異國船三隻內大黑山島前洋漂到一隻領將以書問答內江南蘇州府元和縣商船船戶季德豊紅衣島前洋漂到二隻船則書字與言語間雖未通問形貌衣樣及所載卜物似是異國商船之又爲逢風漂到地方官羅州牧使任焴馳往黑山島堂內三隻異國船次第問情問情差員則右水營虞候辛有璨眼同漢學星火馳往之意幷發關分付竹項村前洋漂到船二隻中一隻小船所騎彼人五名旣無糧米擧有飢色則雖是問淸之前應接救活勢所不已而不待邑鎭知委洞任輩擅自下陸入處村舍事未前聞誠極痛駭彼人等漂海之餘雖曰飢困下陸之後非但旣無疾病而本島無云廨該村只是民家則許久仍置亦甚難便渠等船隻又旣完全還爲移載實合事宜以善爲探問從便移載之意邑倅鎭將處措辭知委該別將嚴擎完則處於該道絕遠之地洞長輩所爲雖未及周察指揮常時旣不能檢飭及其下陸之後恬然仍置循例報來者非徒萬萬疏忽該鎭掌內去月二十四日六日九日三隻漂船形止今月初三日戌亥時洞領將等始爲來告於該鎭初三日出本鎭移牒始於今初九日來到本府云自本州距該鎭候風所陸路爲二百十里水路爲一千里自該鎭距大黑山島水路爲五百里紅衣島水路爲一千里該鎭及兩島雖在絕海候風往來之處而時急邊報若是稽滯尤極駭然請該島別將嚴擎完爲先罷黜仍定假將交代當該大黑山及紅衣兩島洞領將等分付地方官各別嚴治三隻漂船防守等節使之惕念擧行此後形止隨其報來登聞計料敎以由陸由水間依渠願發送事三懸鈴分付
정조 20년 · 강
御春塘臺開拆京外殿最仍行柑製及秋到記儒生講製讀券官李秉模閔鍾顯李敬一對讀官李肇源朴宗來金履喬金熙采考官李秉模李秉鼎金載瓉參考官魚用謙宋銓朴吉源鄭晚錫
정조 20년 · 목
具翼善冠袞龍袍御小次開拆京外殿最訖出御大次陞座命試官率儒生入庭行禮訖誤食堂頒柑以擬漢吳漢謝遣人觀大司馬何爲爲表題仍爲開講訖宣饌於試官及閣臣承史待衛諸臣○京畿監司李冕膺啓本交河郡守丁載運已知通鍊宜戒稽忽積城縣監安弘迪斗邑已治瑣簡宜防竝中陽智縣監朴宗海檢報乖式訟堂貽笑陰竹縣監辛漸鄕斂莫察民訟多滯竝下江華留守金履翼啓本經歷李英裕禮雖未參病實難强中忠淸監司林濟遠啓本溫陽郡守尹▣倉捧頗精庖禁勉申全義縣監李應曄誰云柔軟本自畏愼新昌縣監任尙濂無怪生澁姑取周便竝中溫陽郡守尹▣點下海美縣監洪聖禧謬斂招謗勒屬非淫下平安監司朴宗甲啓本价川郡守崔性烈可尙多質盍務去吝嘉山郡守南宮玾已知熟手宜勤察眉竝中渭原郡守李漢籌倉餘斂怨戶供招讟下黃海監司徐邁修啓本延安府使趙廷鉉政非可疵檢或小疏松禾縣監權思浩檢胡不愼民則懷惠康翎縣監李偃勉在檢獄政貴恤民竝中全羅監司徐鼎修啓本潭陽府使李憲儒治固老鍊禁何稍弛茂朱府使李在沆實譽旣著浮謗姑略礪山府使權邁可喜謹愼終欠振刷昌平縣令金相夔新績方企昔疾倘愈咸悅縣監金濟萬倉無濫斛門或滯狀竝中靑山嚴察訪鄭重祿方責立馬中參禮察訪張顯慶病難任事下慶尙監司李泰永啓本昆陽郡守鄭文在欲洗荒陋寧恤疵謗玄風縣監李壽咸非無字惠可惜衰倦義興縣監李宗明可喜察隱益勉束濕新寧縣監李龜錫實政旣多浮謗是恕竝中慶山縣令柳▣莫曰俗頑其奈政弛下省峴察訪閔令儒宜恕生疏中幽谷察訪崔鳳瑎醉杖駭人下咸鏡監司趙尙鎭啓本德源府使元毅鎭誠著恤窮明欠察奸明川府使柳光濂聞頗慈恤勉益操束利城縣監孔學周人頗質實事多生疏竝中
정조 20년 · 강
推忠淸監司林濟遠前黃海監司徐邁修全羅監司徐鼎修咸鏡監司趙尙鎭江原監司徐有防慶尙監司李泰永江華留守金履翼前統制使李得濟京畿水使李性默慶尙水使李得駿全羅水使李運昌平安監司朴宗甲北兵使鄭觀采南兵使李壽鵬黃海水使徐英輔
정조 20년 · 목
承旨黃昇源啓言卽見諸道今秋冬等襃貶啓本則忠淸監司林濟遠溫陽郡守尹▣宜置下考而置諸中考致勤點下前黃海監司徐邁修全羅監司徐鼎修咸鏡監司趙尙鎭守令無一人居下江原監司徐有防守令無一人居中居下殊無嚴明殿最之意請竝推考從之○承旨申耆啓言卽見諸道今秋冬等襃貶啓本則慶尙監司李泰永江華留守金履翼前統制使李得濟京畿水使李性點慶尙左水使李得駿全羅左水使李運昌邊將無一人居中居下平安監司朴宗甲北兵使鄭觀采南兵使李壽鵬黃海水使徐英輔邊將無一人居下殊無嚴明殿最之意請竝推考從之
정조 20년 · 강
命槐山郡守金羲淳沿海難治邑守令相換
정조 20년 · 목
羲淳襃貶題目以山氓拭目郡治灌耳爲目敎以山氓雖曰拭目置之難治之地沿氓亦可拭目乎欲觀勤慢令該曹沿海難治邑相換來頭當別遣御史考察俾渠知此小心
정조 20년 · 강
命武兼李明東年紀査問草記仍命參上實職過七十近七十人及濟州時仕幾人一體草記
정조 20년 · 목
敎曰今日兵曹貶中武兼李明東以七旬何求爲目其年爲幾何査問草記此外參上實職中過七十及七十近處亦爲幾人一體草記事分付兵曹且於武兼洪範瑞以遠島之人爲目濟州人時仕亦爲幾人乎亦令草記
정조 20년 · 강
命假稱廉問罪人沈翬鎭欺人取物罪人李羲祚移送秋曹遠配
정조 20년 · 목
禁衛大將李敬懋啓言臣待罪捕將適有職掌所遠之事矣班族沈翬鎭爲人校猾行已絕悖出沒閭巷假稱廉問誑惑誘脅到處侵害民受其弊之端不一而足李羲祚爲名人或參僞券而圖利或欺平民而取物傷人害物之習無所不爲傳說狼藉有口皆傳譏察校卒同然一辭而特以班名之故尙逭當被之律此等亂法之類不宜一任其作奸於京城之內請假稱廉問罪人沈翬鎭欺人取物罪人李羲祚幷移送刑曹嚴刑遠配從之
정조 20년 · 강
命內閣新印三經四書玉署校正本自今番殿講用之
정조 20년 · 목
敎曰內閣新印活字三經四書之玉署諸臣校正本自今番秋到記儒生殿講用之事令內閣玉堂成均館知悉
정조 20년 · 강
召見藥院提調尹師國于嚴座處所
정조 20년 · 강
遞同成均徐龍輔以李秉鼎代之前望也
정조 20년 · 강
科次柑製兼秋到記製述試券命居首進士李敬參講純通生員閔德基竝直赴殿試製講之次以下直赴會試給分施賞有差
정조 20년 · 목
敎曰生員閔德基純通直赴殿試○敎曰柑製兼秋到記製述居首進士李敬參直赴殿試之次生員金啓河直赴會試講儒低等之取居首罕例也幼學趙德履亦爲直赴會試製述之次生員趙民和給二分講則無通儒無論製述次上生員李箕采金鐮進士安光宇生員洪準源講略幼學文日表愼宜學朴慶著鄭翼邦鄭翼秀朴思彥朴思黙金德潤各紙二卷賜給講粗幼學康濟臣李陽彙李學葵張遇籍李珩韓夢奎金尙蘭文克忠各紙一卷賜給○命入格儒生明日待令
정조 20년 · 강
命八月日次輪對受點人明日待令
정조 20년 · 목
敎曰七月以後輪對受點人爲近百人云八月初一日十一日二十一日日次受點人先令明日待令諸承旨持公事入侍使之同爲入待
정조 20년 · 강
命關北伯趙尙鎭倣年前關東賓興錄例道內列邑嫻習功令曉解經旨之士諛訪以聞
정조 20년 · 목
敎曰諸道之中惟北關一道分設敎養官安邊等四邑文川郡守爲其官永興等四邑高山察訪爲其官洪原等六邑北靑府使爲其官吉州等十邑鏡城判官爲其官蓋以遐荒舅越於京師而敎難遠覃分置敎官俾各訓迪近來爲其官守者未聞修擧職事而夏冬殿最按例書題事之欠誠莫甚於此古則北道亦出旌招之士近久寂然千里之地方豈比十室小聚則忠信之士特未聞其名姓而然亦安知非分敎之失其方而忽於作成乎年前關東以科官之數少特命道臣分選曉解經義嫻習功令之儒生聞于朝下題及疑義付之道臣經義則令地方官就問其家功令則試之營庭封券上送入格者仍令起送而臨軒試取其後又以被選於經義者定爲分敎官此例當用於此道欲爲循名責實之政且此道道科已爲多年武技更當下敎先以此意令廟堂措辭分付俾卽嚴飭守令就一里而取其優就一社而拔其尤更就一邑之中通取幾人報于道臣道臣更考其能否狀聞至於通經之士飭躬修行寧或自衒此亦一依年前關東例道伯誠心搜訪亦爲狀聞
정조 20년 · 강
忠淸監司林濟遠以尼城縣監鄭宗柱罷黜馳啓
정조 20년 · 목
濟遠狀啓以爲尼城縣監鄭宗柱牒呈內今月初九日本縣軍器火藥出曝使座首替行看審矣座首欲辨藥性之緩猛次第試火之際火點因風飄落火藥一千八百二十一斤六錢及交子弓四十七張沒數燒燼座首李命韶色吏李聖規庫直之子與弟竝燒死云莫重軍器之意外燒燼已極驚心而人命致死之多至四名尤爲慘然該縣監鄭宗柱不得已罷黜燒失火藥及交子弓分付兵使使之考例備上燒死人元恤典依式題給
정조 20년 · 강
司諫李景溟疏劾前軍資主簿金成九倉穀犯用之罪請施竄配又論淸安縣監李鼎烈不治之狀請施譴罷又請西學人李存昌施一律賜批許之命鼎烈令道臣査啓存昌問議大臣處之
정조 20년 · 목
疏略曰臣於軍資正待罪之日取見其二所掌逋欠文書前主簿金成九辛亥年間染指倉穀至九十餘石之多于今六年全數未捧噫此何事也蓋本監恒定捧上米都數爲二萬四千石而掖隸禁軍各營門將校輩皆放料於此其關係亦云不輕矣渠身爲倉官則束濕該吏各別檢飭俾無尾閭之患以盡奉公之道事理當然而不此之爲乃反肆意犯用專無顧忌有若取諸私藏者然世間有如許贓吏臣未之聞也此而置之則倉穀盜竊之弊將不知至於何境金成九令該曹査實本事亟施遠地竄配之典所逋倉穀一一徵納斷不可已也淸安縣監李鼎烈居官以後無一善狀細瑣貪鄙不一而足臣不欲泚筆而論其外所聞又甚駭悖乃於本境內近百戶大村之後爲奪土民累世墳山利啗暗地始出假借之計威脅里氓終售渙散之術官僮嘯聚一村嗷嗷無論老小枷囚凍獄景色愁慘遠近喧傳此是萬萬不法之甚者而又爲其窮族率置衛中獵取縣內富民勒令涓日成婚官作財主攘奪膏腴是豈官長忍爲之事又托以前官竪碑每戶徵錢終歸私橐跡其處心行事無非喫錢妙術南土之民抑獨何罪付之如此貪猾之手乎請李鼎烈特施譴罷之典噫異端之害人國家從古何限而未有如近日所謂西學之至妖至憯臣在戊申年間待罪持憲時以妖學嚴禁事妄陳瞽說聖批若曰設禁當否令廟堂商確以聞時廟堂將臣疏意措辭行會於各道方伯守令十分截嚴其後妖魁果被顯戮人心始知危懼其革治之道可保無虞前月臣在湖中聞之鄕人近縣有巨魁李存昌者比向來伏法之魁不啻十倍當邦禁至嚴之時誦習妖書一如平常愚夫愚婦莫不趨風內浦一邊幾歸於邪學之窟頃者暫繫縣獄旋竄他方聖代失刑之甚就過於此請李存昌令王府特施一律批以金成九事依施所逋倉穀令該曹査實草記後處之李鼎烈譴罷事旣與風傳有異依施而諸條虛實宜有覈處亦令道臣査啓李存昌事旣曰邪學巨魁又請亟施一律令該曹問議大臣處之爾其勿辭察職
정조 20년 · 강
命蔚山府使李廷仁昌原府使趙宅鎭久任漆原縣監趙永祥河陽縣監朴命燮相換三嘉縣令洪樂敎禮安縣監朴獻源相換命燮獻源久任仍命樂敎永祥勝任與否令道臣更爲陳聞
정조 20년 · 목
吏曹啓言慶尙監司李泰永狀啓以爲道內數遞邑中蔚山昌原兩邑數遞最甚積弊層生民生困瘁素稱難治而蔚山府使李廷仁昌原府使趙宅鎭才足剸利志切矯捄莅任之後政有可觀若許久任則庶可收效漆原縣則海峽相半災荒偏及兼以遞易甚頻事多委屬該縣監趙永祥河陽縣監朴命燮相換三嘉縣則雖非數遞之邑處於兩營之間素稱弊局邑事修擧民瘼釐革最爲急務該縣監洪樂敎禮安縣監朴獻源相換朴命燮朴獻源亦令久任則整頓可期請令該曹稟旨施行云矣請竝依狀請施行而淸道咸安相換事別有處分謹當依聖敎擧行而至於洪樂敎之不能治三嘉者何以治禮安趙永祥之不能任漆原者何以任河陽道臣亦有所酌量有此相換之請則姑令觀其勝任與否更爲陳聞之意請嚴飭該道臣李泰永處允之敎以陳聞之限依回啓例爲之事分付
정조 20년 · 강
推全羅水使金處漢飭該道臣徐鼎修羅州靈光漂到彼人勿爲歲前發送
정조 20년 · 목
全羅水使金處漢狀啓以爲卽接羅州牧使任焴馳報內以爲本州地方智島鎭掌內漂到彼人十七名所着襦衣有絮白綿長周衣十七件有絮白綿袴十七件有絮靑綿揮項十七件有絮白綿襪子十七件營軍官齎來故牧使及看護差使員眼罔一一分着後別備酒餠肉慰而饋之以示朝家優恤遠人之德意則彼人叩頭拜謝衣件分受手標書給故堅封上使彼人着標中或畫押或畫十字詰問其由則以爲我土之俗能知書字者能畫押不知書字者畫十字亦是畫押云故以其成給手標粘付上使而越海糧饌已爲措備等待待其發送之時一一計給後更爲捧手標上使計料云矣彼人手標堅封上送備邊司看護供饋等節連加申飭而靈光地方落月島漂到彼人十六名所着衣袴亦一體定軍官發送而是島以絕海險洋候風往來之地衣袴分着手標姑未來到待其來到鱗次馳啓計料而羅州智島鎭漂到彼人所傷船什中檣竹木錨以堅固松木及加時木各別擇斫於莞島今方輸運於彼人所住處一從彼人指揮而裁作竝與麻繩等待靈光羅州兩處漂人回還時越海糧饌柴油鹽醬魚藿等物亦爲等待而以其不得好風當寒久留誠爲可悶故不待正月雖於歲前如得順風詳細探問從其願卽令發送之意更爲惜辭嚴飭此後羅州靈光靈巖等三邑漂到彼人事情隨其報來續卽登聞計料敎以由陸由水間不待狀啓回下方便發送意在於循其願欲其生則許久滯留雖屬貽弊見今風氣寒事決非發向之時必以歲前抑勒發遣殊非前此別諭之意帥臣狀辭難免不審推考仍卽關飭道臣勿以些少爲弊爲念期於全還之意分付
정조 20년 · 강
命監印所之名紹述國初建置時舊號稱之曰鑄字所
정조 20년 · 목
我東之印行經籍自國初因勝國舊制置校書館以掌之而勝國時謂之秘書省弓裔時謂之禁書省則其最初建置之在於禁中可知也太宗三年別置鑄字所於宮中用古註詩書左氏傳爲本範銅爲字廣印典籍此又鑄字之所由始而世宗朝有庚子字甲寅字文宗朝有壬申字世祖朝有乙亥字乙酉字成宗朝有辛卯字癸丑字如龍飛御天歌治平要覽朱子大全等書皆卽宮中印校謂之秘府本國初板本之類皆精好便觀蓋有以也予在春邸令校書館以世宗朝甲寅字爲本鑄十五萬字卽經書正文印本也卽阼元年丁酉命關西伯復以甲寅字爲本加鑄十五萬字藏于內閣卽八子百選及新印經書大全印本也甲寅親選朱子書百篇將以內閣所藏鑄字印頒命葺昌慶宮之舊弘文館移儲鑄字乙卯春陪慈駕還自奉壽之筵將編整理儀軌以設印役鑄銅字三十萬謂之整理字先印志喜賡載軸及前後賡載之詩又下御定奎章全韻雕印藏其板今年又以丁酉字印頒御定史記英選凡有御定書刊印活印之役必於此爲之蓋予所以仰述國初成憲之意而若其名號則予未曾肇錫故閣臣等姑且以監印所稱之至是命仍用國初建置時舊號稱之曰鑄字所